Cau

**Cau** és un joc de captura propi de diferents indrets dels Països Catalans. És una variant senzilla de Cau robat o Cau, recau i sant Vicent, sovint jugada per infants o gent que s'inicia en el joc.

Encara que n'hi poden participar més, generalment s'hi juga entre 3 i 5 jugadors, amb una baralla espanyola sense comodins. Es pot jugar tant amb una baralla de 48 cartes com amb una de 40 (sense vuits ni nous); simplement s'ha de tenir en compte que en aquest darrer cas, a l'hora de fer escala, del set es passa al deu.

## Preparació

Remenau les cartes i repartiu-ne **tres per hom**. Deixau la resta de cartes formant una pila que servirà per a després de cada ronda, quan tothom queda sense cartes en mà, repartir-ne tres més, i així fins que s'acaben les cartes.

## Regles

En haver repartit, per torns, cada jugador al seu torn haurà de fer una de les següents accions:

* Deixar una carta de la mà al mig de la taula, descoberta.
* Capturar una carta de les que ja són al mig de la taula si es disposa d'una carta en mà que hi faci parella. En tal cas, es queda les dues cartes i les deixa damunt la taula, davant seu.
	+ En capturar una carta, si al mig de la taula hi ha números consecutius al de la carta capturada, qui ha fet la captura es pot quedar la seva carta, la que fa parella i tantes cartes més com pugui capturar fent **escala** partint de la primera que ha capturat. Només es poden fer escales **en ordre ascendent i fins al dotze**, que acaba l'escala. En fer escales s'ignora el coll de les cartes, només se'n té en compte el número.

Quan un jugador acaba el seu torn, juga el següent jugador en sentit antihorari, i així fins que tots han acabat les cartes en mà. Les cartes del mig de la taula queden on eren i es reparteixen novament tres cartes per hom. El jugador que enceta ronda va rotant també en sentit antihorari.

### Jugades especials

* **Cau**. Quan jugador anterior acaba de deixar una carta al mig i el següent té una carta del mateix número, pot cantar «Cau!»: s'emporta les dues cartes i el jugador anterior n'hi ha de pagar una de la seva pila de cartes capturades. No es pot fer *cau* si el jugador ha fet servir la carta per a capturar cartes del mig de la taula. El jugador que fa *cau* sí que pot començar una escala amb la carta capturada, llevat que li facin recau.
* **Recau**. Si el jugador que ve després del que ha fet cau té també la mateixa carta, pot cantar «Recau!» a l'anterior, encara que volgués començar una escala. Aleshores, es queda les tres cartes i rep per bonificació cartes de les jugadors previs: el primer jugador li paga una carta i el segon (el que havia fet cau, que ja no rep bonificació) n'hi paga dues.
* **Contracau**. Rèplica al recau que es fa jugant la quarta carta del mateix número. En aquest cas, a part de les 4 cartes i cartes successives fent escala (si n'hi ha), s'emporta una carta del primer jugador, dues cartes del que havia fet *cau* i tres del que havia fet *recau*.
* **Neta**. Quan un jugador s'endú totes les cartes del centre de la taula. Tothom li ha de pagar una carta de la seva pila de captures.
	+ **Cau i neta** (o **recau i neta** i **contracau i neta**). Fer *neta* després de fer *cau*, *recau* o *contracau*. Simplement té les bonificacions acumulades de les dues jugades.
* **Ronda**. Un jugador ha de cantar «Ronda!» si en repartir les tres cartes de la ronda en té dues del mateix número en mà. Cada jugador li ha pagar una carta de les captures.
	+ **Rondí**. Es canta «Rondí!» quan les tres cartes rebudes en mà són del mateix número. Els jugadors rivals li han de pagar 2 cartes per hom.

A l'hora de pagar penalitzacions, si qualque jugador no té cartes capturades per pagar, les passa a deure i les paga en tenir-ne. Notau que en pagar una penalització, les quartes adquirides van directament a la pila de captures del jugador beneficiat i en cap cas a la mà.

Si cap jugador li passa per alt la possibilitat de cantar una de les jugades especials i el joc continua sense adonar-se'n, perd el dret a fer-la i cobrar-la.

### Final del joc

Quan s'acaben les cartes de la pila i tothom es queda sense mà, el darrer jugador que ha fet una captura es queda la resta de cartes del centre de la taula. Es paguen deutes si n'hi havia i es fa el comptatge de cartes capturades. El guanyador que en té més, guanya la partida.

## Variacions

* **Considerant el coll**. Es té en compte el coll de la carta capturada a l'hora de fer escales.
* **Lligant el dotze i l'u**. L'escala no acaba al dotze sinó que lliga amb l'u i es pot continuar a partir d'aquest.

Consultau també la variació més complexa **Cau robat**. No està clar quin dels dos jocs és variant de l'altre.

## Referències

1. ↑ https://ca.wikipedia.org/wiki/Cau,\_recau\_i\_Sant\_Vicent#Regles\_catalanes